《次韵答张誾张阁见寄》
宋代·李廌

我思佳人在何许，太行之阳济川上。
结茆赋诗临清流，我情摇摇日西向。
盘谷秋来阴复晴，谷口与谁来耦耕。
卖刀买犊便能尔，功名付之勃与平。
嗟余追逐老闾里，吟诗作赋不直水。
韦编铅椠幸忘忧，甘与牛衣同卧起。
相从当及壮年时，莫年多感定多悲。
此身安归送归客，岂堪登临行路岐。
万事纷纷战蛮触，不须白眼憎时俗。
但愿如公无荣亦无辱，临流赋诗老亦足。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。